《同区白斋梁毅所江虚谷伦右溪何古林宴饮席中限杜韵三首 其二》
明代·王渐逵

濛濛竹径压云寒，黯黯微花带雨残。溽暑尽随闲里散，好山宜共静中看。

青灯短榻情何限，白雪阳春和独难。须信市城饶福地，莫将鸡犬羡刘安。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。